Lielais Kumpotis
Lielais Kumpotis (arī Lielais Kumpoša ezers, Kumpotis, Kumpota ezers, Kumpotu ezers, Kumpoču ezers, lietuviešu: Kampuotis vai Kampuotis III) ir ezers Augšdaugavas novada Medumu pagastā uz robežas ar Lietuvu. Izvietojies pagasta dienvidos Kumpotu ezeru virknē Augšzemes aizsargājamo ainavu apvidū. Kopējā platība 13,6 ha, no tiem Latvijā — 7,4 ha. Krasti zemi, slīpi, austrumos — stāvi, dibens — smilšains, dūņains, dūņu slānis līdz 0,7 m. Ietek viens grāvis, cauri tek Kumpota no Mazā Kumpota uz Zemgales ezeru. Mīt līdaka, rauda, asaris. Austrumu galā peldvieta. Ziemeļu krastā Kumpotu ciems, dienvidu — Kumpoči.